นายกรัฐมนตรี ยินดีนักกีฬาเทควันโดไทยคว้าเหรียญทองแรกศึกเอเชียนเกมส์ 2018 พร้อมให้กำลังใจทำหน้าที่อย่างดีที่สุด
นายกรัฐมนตรี ยินดีนักกีฬาเทควันโดไทยคว้าเหรียญทองแรกศึกเอเชียนเกมส์ 2018 พร้อมให้กำลังใจทำหน้าที่อย่างดีที่สุด

พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี แสดงความยินดีกับนักกีฬาเทควันโดทีมหญิงไทยที่สามารถคว้าเหรียญทอง จากการแข่งขันเทควันโด พุมเซ่ (ท่ารำ) ในศึกเอเชียนเกมส์ 2018 ที่กรุงจาการ์ตา ประเทศอินโดนีเซีย ประเภททีมหญิง มาครองได้สำเร็จ และเป็นเหรียญทองแรกของทัพกีฬาไทย นอกจากนี้ เทควันโดพุมเซ่ไทย ประเภทบุคคลชาย ก็ยังคว้ามาได้อีก 1 เหรียญทองแดงด้วย

 นายกรัฐมนตรี ชื่นชมว่า นักกีฬาทุกคนมีความมุ่งมั่นตั้งใจและทุ่มเทอย่างเต็มที่ จนสามารถเอาชนะนักกีฬาเกาหลีใต้ ซึ่งเป็นต้นตำหรับของกีฬาเทควันโดได้ รวมทั้งขอบคุณผู้ฝึกสอนและทีมงานทุกคนที่อยู่เบื้องหลังสนับสนุนให้นักกีฬาทุกคนก้าวมาถึงจุดนี้ พร้อมกันนี้ นายกรัฐมนตรี ยังให้กำลังใจทัพนักกีฬาไทยทุกคน ให้ทำหน้าที่ของตัวเองอย่างดีที่สุด เพื่อนำชื่อเสียงมาสู่ประเทศไทยและสร้างความภาคภูมิใจให้คนไทยทุกคน